
Csótányok rokiznak az ember szájában

Egy igaz történet átirata, elmesélt eseménysorozatokkal felfűzve. Édesanyám (szociális munkás) volt
munkatársát (népegészségügyi ellenőr, addiktológiai konzultáns, szociális gondozó és szervező) kerestem fel és
interjúvoltam meg, aki jelenleg egy nagylégyszámú idősek otthonában dolgozik, ahol demens és ellátásra szorult
szépkorúakat látnak el, ápolnak és gondoznak. Körülbelül három éve mesélt édesanyámnak egy történetet, ami
nagyon megfogott és azóta dolgozott bennem. Tudtam, hogy filmet szeretnék készíteni az esetről, mert annyira
megihletett. Pörzsét (Fehér Anna Erzsébet) már régóta ismerem, színpadon dolgoztunk már együtt, meghatározó
szakmai társam és barátom is. Amikor eldöntöttem, hogy jelentkezek Tudományos Diákkörre tudtam, hogy vele
szeretnék együtt dolgozni. Örömmel vette a felkérést, úgyhogy együtt beleugrottunk a magyar szociális ellátás
jelenlegi helyzetének kutatásába és feltérképezésébe. Megkértem anyukámat, hogy keresse fel volt munkatársát,
és kérdezze meg hogy felhívhatom e, a projektünk kapcsán, igent mondott. Felhívtam, és lelkesen fogadott. Díjazta és értékelte azt, hogy ilyen téma iránt érdeklődünk, hogy ilyen fiatalon nyitottak
vagyunk arra, hogy a magyar szociális szféráról, az öregedésről és a demenciáról meséljünk az ő
történetén/történetein keresztül egy produktum kereteiben. A telefonhívásunkat több konzultáció követte, aminek
köszönhetően megismertem a motivációit munkájában, és életszemléletét. Rengeteg hasznos tapasztalatát
osztotta meg velünk, és néhány érzékeny vagy elborzasztó élményt. Megkértem, hogy hangfelvételre rögzítse
élmenyeit és az ominózus esetet, ami a fő ihletője a munkánknak. Ez azért volt lényeges, mert nekem fontos volt,
hogy scriptben a róla lefestett karakter szóhasználata és stílusa minél valósághűbb legyen, idézze meg azt, aki a
hangfelvételen mesél. A művészeti alkotásaimban mindig a saját személyes vonatkozás dominál. A fő célom a
projekttel egy rövidfilm. A forgatókönyv megírására kértem volna fel Fehér Anna Erzsébetet, csak sajnos a film
leforgatására már nem volt időnk a TDK határidejére. Így jött az ötlet, hogy forgatókönyvként nevezzük. A
motivációm egyáltalán nem veszett el a mozgókép kapcsán, sőt. Mindenképp tovább foglalkozunk vele. És
vágyam az, hogy egy olyan filmet alkothassunk, mely reális látleletet ad az egészségügyi intézmények és
szocotthonok jelenlegi helyzetéről, valamint meséljen az embereknek a szeretetről, türelemről, felelősségről, a
társadalmi felelősségvállalásról és az egymásra utaltságról.



